Numru ta’ atti ta’ moħqrija fuq l-annimali tul dawn l-aħħar snin ħallew togħma qarsa mhux biss fost dawk li jħobbu l-annimali iżda wkoll fil-pubbliku  iktar wiesa’. Bil-għan li titqajjem kuxjenza sabiex in-nies jieħdu ħsieb aħjar tal-annimali, u wkoll dwar kemm annimal kapaċi jġib ferħ u joffri kumpanija, il-komunità Mostija kif ukoll il-Kunsill Lokali tal-lokalità ngħaqdu sabiex jorganizzaw diversi attivitajiet. L-attivitajiet marbuta ma’ Jum l-Annimali fil-Mosta, inbdew mil-lum, is-Sibt, b’attivita’ fis-sala tal-Kunsill Lokali tal-Mosta, li għaliha hemm 320 eżibit differenti ta’ għasafar, fosthom razzez varji ta’ kanali, tal-għana u eżotiċi. Minbarra din l-attivita’, l-Ħadd filgħodu fil-pjazza, ser ikun hemm programm sħiħ għal kull tip ta’ annimal; minn annimali ta’ daqs kbir, bħaż-żwiemel, sa annimali ta’ daqsijiet iżgħar, bħall-għasafar u l-klieb. Fl-10:30a.m. se jiġu mbierka l-annimali; issegwi attività mid-Dipartiment tal-Protezzjoni Ċivili mis-sezzjoni tal-klieb li se juru l-ħidma siewja li kapaċi jagħmel ukoll l-akbar ħabib tal-bniedem f’każi ta’ inċidenti u periklu. Dawk li jattendu din l-attivita’ ser ikollhom ukoll l-opportunità jistaqsu u jieħdu pariri dwar l-annimali tagħhom minn Veterinarju li se jkun preżenti.